Publication: Magyar Közlöny
Issue: MK-2011-56 (Year: 2011, Number: 56)
Era: contemporary
Section: 1. melléklet a 26/2011. (V. 27.) NEFMI rendelethez
Paragraph Index: 243

12. évfolyam Célok és feladatok A 12. évfolyam tartalma alapvetően az ún. „rövid XX.” század, mely az első világháborúitól a kétpólusú világ megszűnéséig tart. A tananyag utolsó fejezete ezt kiegészíti a jelenkor ún. globális problémáival, illetve a mai Magyarország közügyeinek gyakorláshoz szükséges társadalom- és állampolgári ismeretekkel. A jelenismeret tanításának célja, hogy az alapvető állampolgári ismeretekre támaszkodva a tanulók el tudjanak igazodni a jelen bonyolult közéletében, értsék a demokratikus viszonyok rendszerét, működését. A tananyag feldolgozása kapcsán kiemelten fontos, hogy a tanulók szinkronban tudják szemlélni a XX. századi világ és magyarországi viszonyok alakulását, és egyre differenciáltabban és sokoldalúan alkalmazzák a korábbi években megismert időben és térben való tájékozódáshoz kapcsolható képességeket és ismereteket. Folyamatosan és változatos formában gyakorolják a különböző időtávok áttekintését, az események, személyek, jelenségek és a tárgyi kultúra modern korra jellemző emlékei (pl. épületek, szobrok, fegyverek, használati eszközök) időbeni elhelyezését. Legyenek képesek több szempontból összehasonlítani az Európában, illetve az azon kívüli civilizációkban és hazánkban lejátszódó folyamatokat és felismerni a köztük lévő többrétegű összefüggéseket, kölcsönhatásokat vagy ellentmondásokat és ennek kapcsán mind tudatosabban fedezzék föl a tanulók az időbeni párhuzamokat, illetve az esetleges analógiákat. Az ismeretszerzés tekintetében egyre meghatározóbb jelentőségűvé válik, hogy a tanulók különböző feladatokhoz kapcsolódóan mind sokoldalúbban és differenciáltabban használják a tankönyv főszövegét, illetve az egyes leckékben a növekvő számú és egyre változatosabb típusú forrásokat. Egyre tágabb körben alkalmazzák a korábban megismert különféle forrástípusok és a modern korban megjelenők (fotó, film, filmhíradó stb.) jellemzőit a feldolgozások kapcsán. Legyen lehetőségük eltérő jellegű források (nemzetközi szerződések, békekötések, szövetségi megállapodások, nemzetközi szervezetek alapokmányai, műalkotások, irodalmi művek, sajtó, fotó, plakát, film, festmény stb.) elemzésére, az egyes forráscsoportok forrásértékének összehasonlítására és relevanciájuk megállapítására az adott téma alapján. Legyenek képesek a tanulók a média forrásértékének és manipulációs jellegének felismerése, elemzése. Lényeges annak tudatosítása, hogy a forrásértékelés egyik meghatározó szempontja az, hogy mi a szerző viszonya az adott „dologhoz”, milyen információk birtokában volt és milyen folyamatok, szándékok maradhattak, s maradtak is rejtve előtte. Jussanak el annak felismerésére, hogy a források több szempontú összehasonlítása, a közlési helyzet és szándék analizálása és megvitatása segítheti a múlt árnyalt és sokszínű rekonstruálását. Azt is ismerjék fel, hogy a múlt nem egyenlő a történelemmel, hogy a múltra vonatkozó kérdéseink a mából következnek, így folyamatosan módosul a múltról való tudásunk. Széles körben alkalmazzák a tanulók a korábbi évben megismert összefüggést a történelmi jelenségek természeti feltételeinek megállapításáról, a földrajzi-történelmi régiók kialakulásáról, a távolságok „lerövidüléséről”, a világ „kitágulásáról” a történelmi és földrajzi térképek felhasználásával. Legyenek képesek történelmi, politikai jelenségek természeti feltételeinek, okainak megállapítására történelmi és földrajzi térképek alapján önállóan (pl. ásványkincsek, iparvidékek az ipari forradalom idején, nemzeti, vallási ellentétek kialakulása kevert etnikai területeken). Gyakorolják a történelmi helyek megkeresését eltérő típusú (nézet, méret stb.) térképeken és ismerjék az európai régiók kifejezésére használt fogalmakat. (Nyugat-Európa, Közép-Európa, Kelet-Európa – centrum és periféria, keleti tömb, „vasfüggöny” mögötti). Gyakorolják a tematikus vaktérképek és a más nézőpontú térképek készítését. A tartalmat tekintve ismerjék meg a XX. század európai és azon kívüli társadalmi, gazdasági fejlődés sajátosságait, pl. az imperializmus és a nagyhatalmi ellentét összefüggéseit, a kibontakozó új eszmeáramlatokat, a tömegdemokrácia létrejöttét, női emancipáció megvalósulását a nyugati civilizációkban, totális államok gazdasági és társadalmi jellemzőit, a tudomány iparággá válását, a fogyasztói társadalmak létrejöttét, a szociális háló létrejöttét, és a globális problémák kialakulását, valamint a mindennapokban bekövetkező változásokat. Gyakorolják a kulcsfontosságú események háttereinek mind többoldalú feltérképezését és az ezekről szóló források ellentmondásainak differenciált felismerését. Szerezzenek jártasságot a XX. század jelentős személyiségei életútjának több szempontú és differenciált, szóbeli és írásbeli bemutatása kapcsán. Tegyük átélhetővé a korszak meghatározó történelmi szereplőinek egy-egy fontos cselekedetét, döntését, illetve a korabeli emberek társadalmi helyzetéből adódó eltérő gondolkodását és életmódját. A tanulók a tanév során szerezzenek sokoldalú gyakorlatot a XX. századi tárgyi emlékek felismerésére, azok bemutatására élőszóban és írásban többféle típusú prezentáció felhasználásával. Az időszak több példát kínál arra is, hogy a tanulók megvizsgálhassák az egyenlőtlen fejlődés elvét, hogy érzékeljék a szegény és gazdag országok (gyarmatosítók, gyarmatok Észak- Dél) közötti különbségek tényezőit, megértsék annak legfőbb okait, továbbá elemezzenek olyan konfliktusokat, amelynek feldolgozásával megismerkedhetnek és azonosulhatnak az egyszerű emberek erkölcsi dilemmáival történelmi döntéshelyzetekben (forradalmak, polgárháborúk, szabadságküzdelmek). Fontos, hogy a tanulók képesek legyenek a korábbi korok államainak, birodalmainak és a modern nemzet-, illetve a jóléti államok összevetésére. Ugyancsak lényeges, hogy a tanév során megismerhessék a feldolgozott államformák (demokráciák, diktatúrák, tekintélyelvű rendszerek) általános jellemzőit és az egyedi vonásokat. Az anyag jó lehetőségeket kínál a változó társadalmi szerkezet és a hatalmi, politikai berendezkedés közötti kapcsolat többoldalú bemutatására, pl. világháborúk, helyi konfliktusok, forradalmak különböző szakaszaiban, valamint a világ eltérő földrajzi régióban. Nagy jelentőséggel bír a folytonosság és változások összefüggéseinek feltárása és a kulturális, életmódbeli hatásainak máig nyúló felfedezése. Ennek kapcsán törekedni kell arra, hogy a diákokban fejlődjön a beleérző képesség, hogy mind pontosabban legyenek képesek a megismert kor viszonyainak gondolati rekonstruálására. A tanulók a tanév során ismerjék fel az elit- és tömegkultúra szétválását, az avantgarde stílusok egymás mellett élését, a kulturális alkotások tömegesedését és leértékelődését. Ismerjék fel a különböző kultúrák egymásra hatását, az újszerű és tömegesedő szabadidős szokások (pl. sport, utazás, turizmus) létrejöttének hátterét. Értékeljék az egyes tudományágakban, iparban, a műszaki fejlesztés és a gazdasági élet több területén elért eredmények jelentőségét, és hogy a tudományos eredmények, gazdasági növekedési kényszerek miként veszélyeztetik az egész emberiség jövőjét. Ismerjék meg a fenntartható fejlődés és a fogyasztó társadalom problémáit, a globalizálódó világ kihívásait. A magyar történelem tanulmányozása során a tartalmak ebben a tanévben is jól szolgálhatják magyar és az egyetemes történelem szinkron szemléletének gyakoroltatását, az árnyaltabb korszakolást (pl. a két világháború között vagy a kétpólusú világ), a nemzeti önazonosság fejlesztését. Ezt szolgálja az is, hogy ebben a tanévben nincsenek külön magyarországi fejezetek, hanem az egyetemes történelemhez lett illesztve a magyar történelem. Különösen fontosnak látszik a sorfordítónak tekinthető események (pl. háborús vereségek, 1956-os forradalom és szabadságharc) több szempontú és alapos feldolgozása a korszerű tudományos eredmények, módszerek figyelembe vételével. A tanév során feldolgozott tartalmak kapcsán a tanulók keressenek válaszokat arra, mely tényezők játszottak szerepet közösségek és egyének bűnbakká tétele, kiközösítése, illetve jogfosztása kapcsán. Tárják fel a probléma feldolgozatlanságából adódó társadalmi frusztrációkat, kölcsönös félelmeket és előítéleteket. Készüljenek fel az érettségi előírásainak megfelelően a tanulók írásművek készítésére tematikus történeti témákról források nélkül vagy azok felhasználásával, a XX. század témáiból, meghatározott terjedelemben (24–38 sor stb.). Vegyenek részt (élőszó, térkép, kép, filmrészlet, tárgyak stb.) ötvözésével nyilvános bemutatókon, illetve egy kiállításterv összeállításában az évfolyam tananyagának egy-egy körülhatárolt egységéről a reprodukciós anyag megjelölésével. Különböző helyzetekben gyakorolják az induktív és deduktív érvelési technikák alkalmazását szóban és írásban. Gyakorolják a tájékozódást kézikönyvekben, az ismeretterjesztő folyóiratok repertóriumaiban és az internet valamely magyar nyelvű keresőprogramjában. Ennek kapcsán legyenek képesek részletesebb (15–35 cím) bibliográfiák készítésére, valamint jegyzetek felhasználásával 5–6 oldalas kiselőadás, könyvtári és internetes információkeresés,t készíteni, illetve tanári útmutatással (könyvek, folyóiratok) felhasználásával kisebb (8–10 oldalas) tanulmányt írni. Foglalkozzanak adatsorok számítógépes rendezésével és bemutatásával grafikonokon, diagramokon és táblázatokon (pl. népességadatok, termelési mutatók, fegyverkezés stb.). Készüljenek fel szemléletes diagramok és grafikonok készítésére gazdasági, társadalmi, demográfiai folyamatokról. A legjobbak legyenek képesek értekezés, tanulmány, előadás készítésére történeti témákról segédeszközök nélkül vagy azok felhasználásával az újkor témáiból, meghatározott terjedelemben. Javasolt óraszámok Témakörök A 2 óra/hét (62 óra) B 3 óra/hét (96 óra)

Source: https://magyarkozlony.hu/hivatalos-lapok/a470bc8f9782a5344df9518501b2901850e5655a/dokumentumok/e6f8fc470d5b09eaafee1c83fa78c984488ca620/letoltes